Virallinen lehti nro C 304 , 02/10/1998 s. 0135



KIRJALLINEN KYSYMYS P-0593/98 komissiolle esittäjä(t): W.G. van Velzen (PPE) (23. helmikuuta 1998) Aihe: Euroopan komission vastaus EnerTel N.V:n valitukseen Viime vuonna 15. kesäkuuta 1997 Alankomainen televiestintäkonsortio EnerTel N.V. jätti Euroopan komissiolle valituksen lakiesityksestä, joka koski kannettavien televiestintälaitteiden taajuuksien myymistä. Viime vuonna 18. joulukuuta alkuperäistä valitusta täydennettiin. EnerTel pyysi komissiota tekemään päätöksen nopeasti, nimittäin ennen vuoden 1997 loppua, koska yritys osallistui kannettaviin laitteisiin liittyvien lupien ostokilpailuun. Osaksi juuri taloudellinen epävarmuus, joka johtui lainsäädäntöprosessin hitaasta edistymisestä ja Euroopan komission vaitiolosta, johti siihen, että EnerTel N.V. katsoi nyt 6. tammikuuta olevansa pakotettu vetäytymään kannettaviin laitteisiin liittyvien lupien ostokilpailusta. Myöhemmin EnerTelille ilmoitettiin komission 3. helmikuuta 1998 päivätyssä vastauksessa, että ¨valituksen peruste näyttää rauenneen, sillä lehtiuutisista on ilmennyt yrityksen vetäytyneen ostokilpailusta¨. 1. Onko komissio tietoinen siitä yhteydestä, joka vallitsee EnerTel N.V:n valituksen hitaan käsittelyn ja ostokilpailusta vetäytymistään koskevan yrityksen päätöksen välillä? 2. Onko komissio tietoinen siitä, että tällä tavoin meneteltäessä komission uskottavuus valitusten ratkaisijana ei juuri kohennu? 3. Eikö komissio pidä vähintään suotavana vastata EnerTelin valitukseen vielä sisällöllisesti, jo sen yleisen kantavuuden vuoksi, ja jos pitää, voiko komissio ilmoittaa tämän vastauksen? 4. Onko komissio tietoinen siitä, että nopeasti vapautuvilla televiestintämarkkinoilla erityisesti aloitteleville televiestintäyrityksille on erittäin tärkeää saada vastaukset valituksiin mahdollisimman pikaisesti, ja eikö komissio pidä nopeaa vastaamista yhtenä tehokkaimmista keinoistaan edistää kilpailua käytännössä? Jos pitää, miten komissio aikoo jatkossa nopeuttaa valitusmenettelyä? Komission jäsenen Karel Van Miertin komission puolesta antama vastaus (19. maaliskuuta 1998) 1. Komissio pyrkii käsittelemään valitukset kohtuullisessa ajassa, toisin sanoen joko aloittamalla rikkomisesta johtuvan menettelyn kyseistä jäsenvaltiota vastaan vuoden kuluessa valituksen tekemisestä tai ilmoittamalla valituksen tekijälle, että komissio ei käsittele valitusta kyseisen ajan kuluessa. Kysyjän mainitsema valitus on käsitelty tämän määräajan kuluessa. On korostettava sitä, että myös kansallisilla tuomioistuimilla on oikeus soveltaa Euroopan yhteisön lainsäädäntöä. Samaan aikaan, kun valitus on vireillä komissiossa, yritys voi viedä asian kansalliseen tuomioistuimeen ja pyytää väliaikaisia toimenpiteitä oikeuksiensa varmistamiseksi. 2. Nyt kyseessä olevan asian kaltaisissa menettelyissä valituksen tekijät eivät ole asianosaisia sanan varsinaisessa merkityksessä. Komission harkinnassahan on, aloittaako se rikkomisesta johtuvan menettelyn jäsenvaltiota vastaan. Tämän periaatteen on yhteisöjen tuomioistuin vahvistanut useaan kertaan. 3. Kysyjän mainitseman valituksen vastaanottamisen jälkeen Alankomaiden hallitus on hyväksynyt kannettavien televiestintälaitteiden taajuuksien myyntiä koskevan lain ja myynyt taajuudet tuleville DCS 1800 *operaattoreille. Näin menetellessään Alankomaat on pannut täytäntöön direktiivin 90/388/ETY muuttamisesta matkaviestinnän ja henkilökohtaisen viestinnän osalta 16 päivänä tammikuuta 1996 annetun komission direktiivin 96/2/EY ((EYVL L 20, 26.1.1996. )) 2 artiklan. Valituksen tekijän keskeisimmät väitteet eivät näin ollen ole enää ajankohtaisia. 4. Kuten edellä mainittiin, komissio pyrkii käsittelemään valitukset kohtuullisessa ajassa. Lisäksi pyritään vahvistamaan yhteistyötä kansallisten viranomaisten kanssa. Tämän johdosta televiestintäalan väitettyä kilpailunestämistä koskevien mahdollisten valitusten käsittely tehostunee entisestään lähitulevaisuudessa.